**Jörg Berger** (13. lokakuuta 1944 Gotenhafen – 23. kesäkuuta 2010 Duisburg) oli saksalainen jalkapallovalmentaja ja -hyökkääjä. Hän teki pitkän valmennusuran sekä DDR:ssä että Saksassa.

Ura pelaajana
-------------

Berger pelasi koko uransa ajan 1. FC Lokomotive Leipzigissa. Hänen aikanaan seura oli parhaimmillaan DDR:n mestaruushopealla 1967. Eurokentillä Berger edusti joukkuetta mm. Messukaupunkien cupissa, jossa se eteni parhaimmillaan puolivälieriin kaudella 1966/67. Berger lopetti pelaajauransa vuonna 1970 loukkaantumisen vuoksi.

Ura valmentajana
----------------

Berger aloitti valmennusuransa Lokomotive Leipzigin organisaatiossa juniorien valmentajana 1970. Aikuisten tasolla Berger debytoi vuonna 1972 FC Carl Zeiss Jenan päävalmentajana ja johdatti seuran komeasti DDR:n cupin mestariksi 1974. Liigassa Berger johdatti joukkueen kahdesti mestaruushopealle. Kahden Carl Zeississa vietetyn kauden jälkeen Berger siirtyi sarjanousija Hallescher SC Chemien peräsimeen ja luotsasi seuran parhaimmillaan DDR-Oberligassa kahdeksanneksi.

Vuonna 1976 Berger siirtyi DDR:n jalkapalloliiton palvelukseen ja luotsasi ensin kaksi vuotta alle 19-vuotiaita. Hänestä tuli 1978 alle 21-vuotiaiden maajoukkuevalmentaja. Nuorten pelatessa vuonna 1979 Jugoslaviaa vastaan loikkasi Berger länteen.  Saksan liittotasavallassa Berger jatkoi uraansa Stasin epäilyjen ja uhkailujen varjossa.  Hän valmensi SV Darmstadtia, Fortuna Düsseldorfia ja KSV Hessen Kasselia, jonka kanssa hän oli lähellä nousua Bundesliigaan 1984 ja 1985. 

Suurimmat meriittinsä Berger saavutti Eintracht Frankfurtissa luotsaten seuran Bundesliigassa kolmanneksi 1989/90. Hän siirtyi Frankfurtista 1991 1. FC Kölniin ja 1993 FC Schalkeen, jonka luotsasi kaudella 1995/96 Bundesliigassa kolmanneksi. Hän sai potkut Schalkesta lokakuussa 1996, vain puolisen vuotta ennen seuran UEFA Cupin voittoa.

Schalke-pestinsä jälkeen Berger valmensi FC Baselia ja Karlsruhea, kunnes lokakuussa 2001 siirtyi Alemannia Aachenin peräsimeen. Hän johdatti 2. Bundesliigassa pelanneen seuran Saksan cupin finaaliin 2003/04, jossa SV Werder Bremen oli vahvempi maalein 3–2. Kun nousu pääsarjaan jäi haaveeksi, Berger sai jättää tehtävänsä kesäkuussa 2004.

Alemannian jälkeen Berger jatkoi uraansa FC Hansa Rostockissa luotsaten seuraa marraskuusta 2004 elokuuhun 2005. Toukokuussa 2009 hän palasi valmennustehtäviin pelastamaan DSC Arminia Bielefeldiä putoamiselta.  Hän ei kuitenkaan onnistunut tehtävässään ja jätti paikkansa sopimuksen päätyttyä kesäkuun lopussa.

Meriitit valmentajana
---------------------

* DDR-Oberliga
	+ Hopeaa (2): 1973, 1974
* DDR:n cup: 1974
* Saksan cup
	+ Hopeaa: 2004

Siviilielämä
------------

Berger oli kahdesti naimisissa ja hänellä oli kolme lasta, joista poika ensimmäisestä avioliitosta. Vuonna 2002 hänellä todettiin paksusuolen syöpä.  Häntä operoitiin kasvannaisten vuoksi uudelleen vuonna 2005  ja marraskuusta 2008 lähtien joutui jälleen ottamaan kemoterapiahoitoja.  Berger menehtyi syöpään Duisburgissa 23. kesäkuuta 2010.

Lähteet
-------

1. ↑  Meine wilde Flucht in den Westen
2. ↑  Jörg Berger kämpft sich zurück
3. ↑  Jörg Berger neuer DSC-Coach (Arkistoitu – Internet Archive)
4. ↑  Berger: Blitzabschied
5. ↑  „Ich stand schon an der Schwelle zum Tod"
6. ↑  Krebs-Diagnose auf der Mailbox
7. ↑  „Ich bin optimistisch, ein Kämpfer"
8. ↑  Zum Tod von Jörg Berger  24.6.2010. DSC Arminia Bielefeld.  Arkistoitu 28.6.2010. Viitattu 24.6.2010. (saksaksi)

  


|  |  |  |
| --- | --- | --- |
| Edeltäjä:**Pál CsernaiReinhold Fanz** | **Eintracht Frankfurtin päävalmentaja**12/1988–4/19914–12/1999 | Seuraaja:**Dragoslav StepanovićFelix Magath** |

|  |  |  |
| --- | --- | --- |
| Edeltäjä:**Udo Lattek** | **1. FC Kölnin päävalmentaja**9/1991–2/1993 | Seuraaja:**Wolfgang Jerat** |

|  |  |  |
| --- | --- | --- |
| Edeltäjä:**Helmut Schulte** | **FC Schalken päävalmentaja**10/1993–10/1996 | Seuraaja:**Huub Stevens** |

|  |  |  |
| --- | --- | --- |
| Edeltäjä:**Eugen Hach** | **Alemannia Aachenin päävalmentaja**10/2001–6/2004 | Seuraaja:**Dieter Hecking** |

|  |  |  |
| --- | --- | --- |
| Edeltäjä:**Juri Schlünz** | **FC Hansa Rostockin päävalmentaja**11/2004–8/2005 | Seuraaja:**Frank Pagelsdorf** |

|  |  |  |
| --- | --- | --- |
| Edeltäjä:**Michael Frontzeck** | **DSC Arminia Bielefeldin päävalmentaja**5–6/2009 | Seuraaja:**Thomas Gerstner** |

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Saksa
* Yhdysvallat

 |

 |